Тіл – халықтың мұрасы

  Қазақ тілі – ата-бабамыздан қалған баға жетпес асыл мұра. Сондықтан әр адам ана тілін көзінің қарашығындай сақтап, таза ұстап, жаны ашуы тиіс. «Ана тілі – ар өлшемі» демей ме, дана халқымыз. Олай болса, тілді шұбарлау- арды шұбарлау, көңіл тұнығын майлау. Ең жақсы адам – ана тілін құрметтеген адам. Біздің ана тіліміз басқа тілдерді үйренуге бөгет болмайды. «Өзге тілдің бәрін біл, өз тіліңді құрметте» деген бар емес пе?!  Ендеше ана   тіл – патриоттық сезімге Отанды сүюге жетелейді.

Тіл – таусылмайтын байлық. Қанша тіл білсең, өзгеден сонша кез биіксің. Дегенмен, алдымен туған еліңнің мемлекеттік тілін білуге, құрметтеу арқылы басқа тілді де, оның мәдениетін де қадірлейміз.

Өткенді, бүгінгіні, болашақ қазынаны тілмен жеткіземіз. Тіл арқылы салт - дәстүрімізді, дінімізді, ділімізді, қолөнерімізді де сақтап, келесі ұрпаққа бере аламыз. Бүгінгі таңда Қазақстан үшін үш тұғырлы тіл – елдің бәсекеге қабілеттілікке ұмтылуда бірінші баспалдағы. Өйткені, бірнеше тілде еркін сөйлей де, жаза да білетін қазақстандықтар өз елінде де, шетелдерде де бәсекеге қабілетті тұлғаға айналады. «Ана тілі – халық боп жасағаннан бері жан - дүниеміздің айнасы, өсіп - өніп түрлене беретін, мәңгі құламайтын бәйтерегі. Жүректің терең сырларын, басынан кешкен дәуірлерін, қысқасы, жанның барлық толқынын ұрпақтан - ұрпаққа жеткізіп, сақтап, отыратын қазына»,- деп Жүсіпбек Аймауытов ағамыз айтқандай, елін, жерін сүйген әрбір азаматтың ана тіліне деген сүйіспеншілігі «Тіл – тіршіліктің бастауы», - деп қазақ халқы бекер айтпаған. Себебі, бала дүние есігін шыр етіп ашқан сәттен бастап, айналадағы жаңа сөздерді, ұғымдарды, тіпті анасының әлдиін де өз ана тілінде тыңдап үйрене бастайды. Осылайша ана тіліміз ананың ақ сүтіндей бойымызға ақ ниетпен дариды. Қазақтың ұлы тұлғалары Абай Құнанбаев, Ахмет Байтұрсынұлы, Мұхтар Әуезов, Мағжан Жұмабаев, Сабит Мұқанов сөйлеген тіл. Қазақ халқымен, тілімен бірге абыройлы да асқақ, сынақты да сындарлы тағдырды басынан кешірді. Тоқсан ауыз сөздің тобықтай түйінін түйіп, жүйелі сөзбен алқалы топты еңсерген ойшыл, шешендерді ел басқару ісіне араластырып, халық жүрегінде жатталған дала данышпандары, кемеңгер ойдың кемелді арнасы, тілінен бал тамған, қара қылды қақ жарған әділетті би-шешендер ұлылық пен ұлағат, өнеге мен тағылымның мектебі, аталы ойдың алтын қазығы бола білді.

"Халықаралық лингвистикалық энциклопедияның" мәліметіне сүйенер болсақ, әлемде 6796 мың тіл болған көрінеді. Өкініштісі, уақыт өте бұл көрсеткіш төмендеуде яғни, тілдер көнеруде, жойылуда. Ал, тіл жоғалды деген, сол тілде сөйлейтін адамның жоқтығын білдіреді. Ана тілінде сөйлейтін адам жоқ деген, ол ұлттың жоқтығы, Отанның жоқтығы. Сондықтан да "тіл - халықтың қазынасы" делінген. Тіпті "тіл" қазынадан да жоғары. "Қолда бар алтынның қадірі жоқ"  демекші қазынамыздың қадірін біліп,  көзіміздің қарашығындай сақтауымыз қажет.

Елбасы Н.Назарбаевтың «Қазақстан-2050: Бір мақсат, бір мүдде, бір болашақ» атты Жолдауында: «Енді ешкім өзгерте алмайтын бір ақиқат бар! Ана тіліміз Мәңгілік елімізбен бірге Мәңгілік тіл болды. Бұл мәселені даудың тақырыбы емес, ұлттың ұйытқысы ете білгеніміз жөн. Біздің тіліміз мемлекеттің барлық жүйесінде қолданылуы үшін біз өзімізді өзіміз қамшылауымыз керек және осыған өзіміз атсалысуымыз қажет»,- деген жолдауындағы сөздерін  барша қазақстандық құптайды. Мен әлемдегі ең бай, ең сұлу тілдердің бірі – қазақ тілінің құдіретіне әрдайым сенемін.

Қашанда тіл ұлттың жаны. Қай халықтың жаны неде жатыр десек, ол тілінде екен. Біздің өзі үш анығымыз бар. Ол - тіліміз, дініміз, тарихымыз. Осы үш анығымыздан айырылмасақ , біз қашанда ұлтпыз. Біз қазір сонау.

Дүние-ай дүбірің басылмады-ау,

Басылмады -ау бағым бір ашылмады-ау.

Жырыңды құрт дегенді естіп едім,

Тіліңді құрт дегені басынғаны-ау, - деген кезеңнен өттік. Біз тәуелсіз, егеменді елміз. Мемлекетміз бізге бар мүмкіндікті жасап отырғанда біздің тіліміз төмен түсетін заман емес. Ендеше қашанда рух болатын болса, ол соңғы қазақ қалғанша тілім деп өмір сүретініне кәміл сенеміз. Сондықтан біз тілді өркендету жолында өмір сүруіміз керек.

Қорыта келгенде, Абай әрлеген тіл, Жамбыл жырлаған тіл – қазақ тілі Мәңгілік елдің Мәңгілік тілі болып қала бермек! Жасай бер, туған тілім тірегім!

«Шахтинск қаласы әкімдігінің №9 жалпы білім беру мектебі»КММ

Қазақ тілі мен әдебиет пәні мұғалімі

Сабиолдина Анар Кенесбекқызы